CELEX: 52016PC0080
Language: fi
Date: 2016-02-10
Title: Ehdotus NEUVOSTON TÄYTÄNTÖÖNPANOPÄÄTÖS Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta annetun neuvoston päätöksen (EU) 2015/1601 mukaisten sisäisten siirtojen väliaikaisesta keskeyttämisestä 30 prosentin osalta Itävallalle osoitetusta hakijoiden määrästä

EUROOPAN KOMISSIO
            Bryssel 10.2.2016
            COM(2016) 80 final
            2016/0045(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta annetun neuvoston päätöksen (EU) 2015/1601 mukaisten sisäisten siirtojen väliaikaisesta keskeyttämisestä 30 prosentin osalta Itävallalle osoitetusta hakijoiden määrästä
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               1.1. SEUT-sopimuksen 78 artiklan 3 kohta ja käytössä olevat sisäisten siirtojen väliaikaiset järjestelmät 
            
            
               
                  Euroopan unionin toiminnasta tehdyn sopimuksen, jäljempänä ’SEUT-sopimus’, 78 artiklan 3 kohta on osa turvapaikka-asioita koskevaa yhteistä politiikkaa ja samalla oikeusperusta hätätilanteissa toimimiselle. Sen ansiosta neuvosto voi komission ehdotuksen perusteella ja Euroopan parlamenttia kuultuaan hyväksyä väliaikaisia toimenpiteitä yhden tai useamman sellaisen jäsenvaltion hyväksi, jossa kolmansien maiden kansalaisten äkillinen joukoittainen maahantulo aiheuttaa hätätilanteen. SEUT-sopimuksen 78 artiklan 3 kohdassa tarkoitetut väliaikaiset toimenpiteet ovat luonteeltaan poikkeuksellisia. Niitä voidaan ottaa käyttöön vain siinä tapauksessa, että kolmansien maiden kansalaisten äkillinen joukoittainen maahantulo aiheuttaa asianomais(t)en jäsenvaltio(ide)n turvapaikkajärjestelmälle kiireellisyydeltään ja vakavuudeltaan tietyn kynnyksen ylittäviä ongelmia. 
               
               
                  Neuvosto on hyväksynyt SEUT-sopimuksen 78 artiklan 3 kohdan perusteella kaksi päätöstä Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta. Neuvoston päätöksen (EU) 2015/1523
                     1
                   mukaisesti Italiasta ja Kreikasta siirretään toisiin jäsenvaltioihin 40 000 kansainvälistä suojelua hakevaa henkilöä. Neuvoston päätöksen (EU) 2015/1601
                     2
                   mukaisesti Italiasta ja Kreikasta siirretään 120 000 kansainvälistä suojelua hakevaa henkilöä. Tämä toimenpide koskee myös muita jäsenvaltioita, jos ne joutuvat vastaavaan hätätilanteeseen.
               
               
                  Neuvoston päätöksen (EU) 2015/1601 mukaisesti Italiasta ja Kreikasta on tarkoitus siirtää Itävaltaan 3 551 henkilöä. 
               
               
                  Päätöksen 2015/1601 4 artiklan 5 kohdan mukaan jäsenvaltio voi poikkeuksellisissa olosuhteissa ja viimeistään 26 päivänä joulukuuta 2015 ilmoittaa neuvostolle ja komissiolle olevansa asianmukaisesti perustelluista syistä, jotka ovat sopusoinnussa Euroopan unionista tehdyn sopimuksen 2 artiklaan kirjattujen unionin perustana olevien arvojen kanssa, tilapäisesti kykenemätön osallistumaan sisäisten siirtojen menettelyyn enintään 30 prosentin osalta sille tämän päätöksen mukaan osoitetusta hakijoiden määrästä. Komission olisi arvioitava ilmoitetut syyt ja tehtävä neuvostolle asianmukaisia ehdotuksia, jotka koskevat sisäisten siirtojen väliaikaista keskeyttämistä enintään 30 prosentin osalta asianomaiselle jäsenvaltiolle tämän päätöksen mukaan osoitetusta hakijoiden määrästä. Komissio voi ehdottaa hakijoiden siirtoa koskevan määräajan pidentämistä tämän jälkeen jäljelle jäävien hakijoiden osalta enintään 12 kuukaudella 13 artiklan 2 kohdassa tarkoitetun päivän jälkeen.
               
               
                  Itävalta ilmoitti 16. joulukuuta 2015 päivätyllä kirjeellä komissiolle ja neuvostolle joutuneensa Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta 22 päivänä syyskuuta 2015 annetun neuvoston päätöksen (EU) 2015/1601 4 artiklan 3 kohdassa tarkoitettuun tilanteeseen. Itävalta esitti perustelut ja pyysi sisäisten siirtojen järjestelmän mukauttamista sen hyväksi. Itävalta pyysi 22. joulukuuta 2015 päivätyllä kirjeellä neuvoston päätöksen (EU) 2015/1601 4 artiklan 5 kohdan nojalla sisäisten siirtojen väliaikaista keskeyttämistä enintään 30 prosentin osalta sille neuvoston päätöksen (EU) 2015/1601 mukaisesti osoitetusta hakijoiden määrästä ja hakijoiden siirtoa koskevan määräajan pidennystä 12 kuukaudella tämän jälkeen jäljelle jäävien sille osoitettujen hakijoiden osalta neuvoston päätöksen (EU) 2015/1601 13 artiklan 2 kohdassa tarkoitetun päivän jälkeen.
               
            
            
               1.2. Neuvoston päätöksen (EU) 2015/1601 4 artiklan 5 kohdan soveltamisen käynnistäminen Itävallan osalta
            
            
               
                  Itävallassa on poikkeukselliset olosuhteet ja hätätilanne, jotka aiheuttaa kolmansien maiden kansalaisten äkillinen joukoittainen tulo sen alueelle. 
               
               
                  Unioniin suuntautuvien laittomien rajanylitysten ja luvattoman Euroopassa edelleen liikkumisen tuntuva lisääntyminen on johtanut kansainvälistä suojelua hakevien määrän rajuun nousuun Itävallassa. 
               
               
                  Eurostatin luvut vahvistavat, että turvapaikanhakijoiden määrä Itävallassa on lisääntynyt voimakkaasti. Kansainvälistä suojelua hakevien määrä on kasvanut yli 230 prosenttia: kun ajanjaksolla 1.1.–30.11.2014 hakijoita oli 23 835, ajanjaksolla 1.1.–30.11.2015 heitä oli 80 880. Lisäksi kansainvälistä suojelua hakevien kuukausittainen määrä nousi syyskuusta alkaen yli 10 000 henkilöön. EASOlta saatujen tietojen mukaan kansainvälistä suojelua hakevien määrä on useiden muiden jäsenvaltioiden tapaan supistunut joulukuussa 2015 (8 392 hakijaa) ja tammikuussa 2016 (5 887 hakijaa). Näiden kahden kuukauden luvut ovat kuitenkin suuremmat kuin vastaavat kuukausittaiset luvut edellisenä vuonna.
               
               
                  Vuonna 2015 Itävallassa oli EU-maista asukaslukuun suhteutettuna Ruotsin jälkeen toiseksi suurin määrä kansainvälistä suojelua hakevia henkilöitä (käytettävissä olevien Eurostatin tietojen mukaan 9 421 hakijaa miljoonaa asukasta kohti).
               
               
                  Edellä kuvattu tilanne on rasittanut pahoin Itävallan turvapaikkajärjestelmää, ja käytännön seuraukset näkyvät vastaanotto-olosuhteiden heikentymisenä ja turvapaikkahakemusten käsittelyn ruuhkautumisena. 
               
               
                  Tämän vuoksi Itävallassa vallitseva muuttoliiketilanne ja paine, joka kohdistuu maan kykyyn käsitellä kansainvälistä suojelua koskevat hakemukset ja tarjota asianmukaiset vastaanotto-olosuhteet selvästi kansainvälisen suojelun tarpeessa oleville henkilöille, edellyttää sisäisten siirtojen väliaikaista keskeyttämistä enintään 30 prosentin osalta neuvoston päätöksen (EU) 2015/1601 mukaisesti Itävallalle osoitetusta hakijoiden määrästä. Itävallalle neuvoston päätöksen (EU) 2015/1601 mukaisesti osoitettujen hakijoiden määrästä 30 prosenttia vastaa 1 065 henkilöä. 
               
               
                  Jotta voidaan auttaa lievittämään merkittävää Itävaltaan kohdistuvaa painetta, olisi hyväksyttävä sisäisten siirtojen väliaikainen keskeyttäminen yhden vuoden ajaksi enintään 30 prosentin osalta Itävallalle neuvoston päätöksen (EU) 2015/1601 mukaisesti siirron kohteena olevana jäsenvaltiona osoitetusta hakijoiden määrästä. 
               
               
                  Itävallalla on kuitenkin edelleen velvollisuus siirtää jäljelle jäävä sille osoitettu hakijoiden osuus (2 486 hakijaa) nopeasti ja säännöllisesti 26. syyskuuta 2017 mennessä, toisin sanoen siihen päivään mennessä, johon saakka neuvoston päätöstä (EU) 2015/1601 sovelletaan. 
               
               
                  Siirtojen keskeyttäminen 12 kuukaudeksi 30 prosentin osalta Itävallalle osoitetusta hakijoiden määrästä on riittävä ja oikeasuhteinen toimenpide maan tilanteen huomioon ottaen. Hakijoiden siirtoa koskevan määräajan pidentäminen tämän jälkeen jäljelle jäävien hakijoiden osalta neuvoston päätöksen (EU) 2015/1601 13 artiklan 2 kohdassa tarkoitetun päivän jälkeen ei olisi perusteltua. On ensisijaisen tärkeää, että siirrot Italiasta ja Kreikasta tapahtuvat nopeasti ja säännöllisesti 26. syyskuuta 2017 saakka, jotta voidaan tehokkaasti lievittää Italiassa ja Kreikassa jatkuvaa hätätilannetta.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
         
         
            
               2.1. Ehdotetun toimen lyhyt kuvaus
            
            
               
                  Ehdotetussa neuvoston täytäntöönpanopäätöksessä säädetään sisäisten siirtojen väliaikaisesta keskeyttämisestä yhden vuoden ajaksi enintään 30 prosentin osalta Itävallalle neuvoston päätöksen (EU) 2015/1601 mukaisesti osoitetusta hakijoiden määrästä. Keskeytyksen tarkoituksena on auttaa Itävaltaa selviytymään paremmin hätätilanteesta, jonka aiheuttaa kolmansien maiden kansalaisten äkillinen joukoittainen tulo sen alueelle. 
               
               
                  Itävallalla on edelleen neuvoston päätöksen (EU) 2015/1601 mukaisesti velvollisuus ottaa alueelleen 3 551 Italiasta ja Kreikasta siirrettävää henkilöä kyseisen päätöksen 13 artiklan 2 kohdassa määritettyyn määräaikaan mennessä.
               
               
                  Tämä neuvoston täytäntöönpanopäätös ei vaikuta sellaisiin kolmansien maiden kansalaisiin, jotka on jo siirretty Itävaltaan neuvoston päätöksen (EU) 2015/1601 mukaisesti. 
               
            
            
               2.2. Oikeusperusta ja toimintatavan valinta
            
            
               
                  Tämän neuvoston täytäntöönpanopäätösehdotuksen oikeusperusta on neuvoston päätöksen (EU) 2015/1601 4 artiklan 5 kohta. 
               
               
                  Neuvoston päätöksen (EU) 2015/1601 4 artiklan 7 kohdan mukaisesti ehdotettu väline on neuvoston täytäntöönpanopäätös.
               
            
            
               2.3. Toissijaisuusperiaate 
            
            
               
                  Vapauden, turvallisuuden ja oikeuden aluetta koskevassa SEUT-sopimuksen V osastossa annetaan Euroopan unionille tiettyjä näihin asioihin liittyviä toimivaltuuksia. Näitä toimivaltuuksia käytetään Euroopan unionista tehdyn sopimuksen 5 artiklan mukaisesti, toisin sanoen ainoastaan jos ja siltä osin kuin jäsenvaltiot eivät voi riittävällä tavalla saavuttaa suunnitellun toiminnan tavoitteita, vaan ne voidaan suunnitellun toiminnan laajuuden tai vaikutusten vuoksi saavuttaa paremmin Euroopan unionin tasolla.
               
               
                  Euroopan unioni käytti näitä toimivaltuuksia antamalla neuvoston päätöksen (EU) 2015/1601. Ehdotetussa toimessa on kyse edellä mainittuun päätökseen perustuvien jäsenvaltion joidenkin velvoitteiden keskeyttämisestä poikkeuksellisten olosuhteiden takia, mistä syystä toiminta voidaan toteuttaa ainoastaan Euroopan unionin tasolla. 
               
            
            
               2.4. Suhteellisuusperiaate 
            
            
               
                  Edellä kuvatun, joukoittaisen maahantulon aiheuttaman tilanteen kiireellisyyden ja vakavuuden huomioon ottaen käynnissä olevan EU:n toiminnan osittainen keskeyttäminen Itävallan osalta ei ylitä sitä, mikä on tarpeen tilanteen ratkaisemiseksi tehokkaasti. Keskeytys koskee ainoastaan Itävaltaa, se on osittainen ja väliaikainen, eikä se vaikuta niiden kansainvälistä suojelua hakevien henkilöiden oikeuksiin, jotka on jo siirretty Itävaltaan ennen tämän ehdotuksen antamista.
               
            
            
               2.5. Vaikutus perusoikeuksiin 
            
            
               
                  Ehdotuksella ei ole vaikutusta niiden kansainvälistä suojelua hakevien perusoikeuksiin, sellaisina kuin ne on vahvistettu EU:n perusoikeuskirjassa, joihin sovelletaan neuvoston päätöstä (EU) 2015/1601. Siirron kohteena olevalle jäsenvaltiolle kuuluvien velvoitteiden osittainen keskeyttäminen koskee ainoastaan Itävaltaa, se on väliaikainen eikä se vaikuta Itävaltaan ennen tämän ehdotuksen antamista siirrettyihin hakijoihin.
               
            
            
               3.TALOUSARVIOVAIKUTUKSET
            
            
               
                  Ehdotus ei aiheuta lisäkustannuksia EU:n talousarvioon.
               
            
            
               2016/0045 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta annetun neuvoston päätöksen (EU) 2015/1601 mukaisten sisäisten siirtojen väliaikaisesta keskeyttämisestä 30 prosentin osalta Itävallalle osoitetusta hakijoiden määrästä
            
         
         
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta 22 päivänä syyskuuta 2015 annetun neuvoston päätöksen (EU) 2015/1601
                  3
                ja erityisesti sen 4 artiklan 5 kohdan ja 4 artiklan 7 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Neuvosto on hyväksynyt SEUT-sopimuksen 78 artiklan 3 kohdan perusteella kaksi päätöstä Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta. Neuvoston päätöksen (EU) 2015/1523
                  4
                mukaisesti Italiasta ja Kreikasta siirretään toisiin jäsenvaltioihin 40 000 kansainvälistä suojelua hakevaa henkilöä. Neuvoston päätöksen (EU) 2015/1601 mukaisesti Italiasta ja Kreikasta siirretään toisiin jäsenvaltioihin 120 000 kansainvälistä suojelua hakevaa henkilöä.
            
            
               (2)Neuvoston päätös (EU) 2015/1601 perustui SEUT-sopimuksen 78 artiklan 3 kohtaan, koska kyseessä oli kolmansien maiden kansalaisten äkillisen joukoittaisen Italiaan ja Kreikkaan suuntautuneen maahantulon aiheuttama hätätilanne ja koska näiden jäsenvaltioiden tilannetta oli helpotettava kiireellisesti jäsenvaltioiden yhteisvastuun ja oikeudenmukaisen vastuunjaon periaatteen mukaisesti. Tästä seuraa, että kunkin siirron kohteena olevan jäsenvaltion olisi varmistettava, että siirtäminen tapahtuu säännöllisesti, viipymättä ja riittävällä tasolla.
            
            
               (3)Neuvoston päätöksen (EU) 2015/1601 4 artiklan 5 kohdan mukaan jäsenvaltio voi poikkeuksellisissa olosuhteissa ja viimeistään 26 päivänä joulukuuta 2015 ilmoittaa neuvostolle ja komissiolle olevansa asianmukaisesti perustelluista syistä, jotka ovat sopusoinnussa Euroopan unionista tehdyn sopimuksen, jäljempänä ’SEU-sopimus’, 2 artiklaan kirjattujen unionin perustana olevien arvojen kanssa, tilapäisesti kykenemätön osallistumaan sisäisten siirtojen menettelyyn enintään 30 prosentin osalta sille tämän päätöksen mukaan osoitetusta hakijoiden määrästä. Komission olisi arvioitava ilmoitetut syyt ja tehtävä neuvostolle asianmukaisia ehdotuksia, jotka koskevat sisäisten siirtojen väliaikaista keskeyttämistä enintään 30 prosentin osalta asianomaiselle jäsenvaltiolle neuvoston päätöksen (EU) 2015/1601 4 artiklan 1 kohdan mukaan osoitetusta hakijoiden määrästä. Komissio voi perustelluissa tapauksissa ehdottaa hakijoiden siirtoa koskevan määräajan pidentämistä tämän jälkeen jäljelle jäävien hakijoiden osalta enintään 12 kuukaudella neuvoston päätöksen (EU) 2015/1601 13 artiklan 2 kohdassa tarkoitetun päivän jälkeen.
            
            
               (4)Itävallassa on poikkeukselliset olosuhteet ja hätätilanne, jotka aiheuttaa kolmansien maiden kansalaisten äkillinen joukoittainen tulo sen alueelle. 
            
            
               (5)EU:hun suuntautuvien laittomien rajanylitysten ja luvattoman Euroopassa edelleen liikkumisen tuntuva lisääntyminen on johtanut kansainvälistä suojelua hakevien määrän rajuun nousuun Itävallassa. 
            
            
               (6)Eurostatin luvut vahvistavat, että turvapaikanhakijoiden määrä Itävallassa on lisääntynyt voimakkaasti. Kansainvälistä suojelua hakevien määrä on kasvanut yli 230 prosenttia: kun 1 päivän tammikuuta ja 30 päivän marraskuuta 2014 välisenä aikana hakijoita oli 23 835, 1 päivän tammikuuta ja 30 päivän marraskuuta 2015 välisenä aikana heitä oli 80 880, minkä lisäksi kansainvälistä suojelua hakevien määrä nousi syyskuusta alkaen yli 10 000 henkilöön kuukaudessa. Vaikka hakijoiden määrä EASOn tietojen mukaan supistuikin joulukuussa 2015 ja tammikuussa 2016, luvut ovat pysyneet korkeina.
            
            
               (7)Itävallassa oli vuonna 2015 EU-maista asukaslukuun suhteutettuna Ruotsin jälkeen toiseksi suurin määrä kansainvälistä suojelua hakevia henkilöitä (käytettävissä olevien Eurostatin tietojen mukaan 9 421 hakijaa miljoonaa asukasta kohti).
            
            
               (8)Edellä kuvattu tilanne on rasittanut pahoin Itävallan turvapaikkajärjestelmää, ja siitä on aiheutunut vakavia käytännön seurauksia vastaanotto-olosuhteille ja turvapaikkajärjestelmän valmiuksille käsitellä hakemuksia. 
            
            
               (9)Tämän vuoksi Itävallassa vallitseva muuttoliiketilanne ja paine, joka kohdistuu maan kykyyn käsitellä kansainvälistä suojelua koskevat hakemukset ja tarjota asianmukaiset vastaanotto-olosuhteet selvästi kansainvälisen suojelun tarpeessa oleville henkilöille, ovat perusteena sisäisten siirtojen väliaikaiselle keskeyttämiselle yhden vuoden ajaksi 30 prosentin osalta neuvoston päätöksen (EU) 2015/1601 mukaisesti Itävallalle osoitetusta hakijoiden määrästä, mikä vastaa 1 065 hakijaa. 
            
            
               (10)Itävallalla on väliaikaisen keskeytyksen aikana edelleen velvollisuus siirtää jäljelle jäävä sille osoitettu hakijoiden osuus nopeasti ja säännöllisesti. 
            
            
               (11)Sisäisten siirtojen keskeyttäminen yhdeksi vuodeksi 30 prosentin osalta osoitetusta hakijoiden määrästä on riittävä ja oikeasuhteinen toimenpide Itävallan tilanteen johdosta. Hakijoiden siirtoa koskevan määräajan pidentäminen tämän jälkeen jäljelle jäävien hakijoiden osalta neuvoston päätöksen (EU) 2015/1601 13 artiklan 2 kohdassa tarkoitetun päivän jälkeen ei olisi perusteltua. On ensisijaisen tärkeää, että siirrot Italiasta ja Kreikasta tapahtuvat nopeasti ja säännöllisesti 26 päivään syyskuuta 2017 saakka, jotta voidaan tehokkaasti lievittää Italiassa ja Kreikassa vallitsevaa hätätilannetta.
            
            
               (12)Koska jäsenvaltiot eivät voi riittävällä tavalla saavuttaa tämän neuvoston täytäntöönpanopäätöksen tavoitteita, vaan ne voidaan suunnitellun toiminnan laajuuden ja vaikutusten vuoksi saavuttaa paremmin unionin tasolla, unioni voi toteuttaa toimenpiteitä SEU-sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä neuvoston täytäntöönpanopäätöksessä ei ylitetä sitä, mikä on tarpeen näiden tavoitteiden saavuttamiseksi. 
            
            
               (13)Tässä neuvoston täytäntöönpanopäätöksessä kunnioitetaan perusoikeuksia ja noudatetaan Euroopan unionin perusoikeuskirjassa tunnustettuja periaatteita. 
            
            
               (14)Koska Yhdistynyt kuningaskunta ei osallistu neuvoston päätökseen (EU) 2015/1601, Yhdistynyt kuningaskunta ei osallistu tämän neuvoston täytäntöönpanopäätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.
            
            
               (15)Koska Irlanti ei osallistu neuvoston päätökseen (EU) 2015/1601, Irlanti ei osallistu tämän neuvoston täytäntöönpanopäätöksen hyväksymiseen, päätös ei sido Irlantia eikä sitä sovelleta Irlantiin.
            
         
         
            
               (16)SEU- ja SEUT-sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän neuvoston täytäntöönpanopäätöksen hyväksymiseen, päätös ei sido Tanskaa eikä sitä sovelleta Tanskaan. 
            
            
               (17)Tilanteen kiireellisyyden huomioon ottaen tämän neuvoston täytäntöönpanopäätöksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Sisäiset siirrot Itävaltaan keskeytetään Itävallalle neuvoston päätöksen (EU) 2015/1601 mukaisesti osoitetusta hakijoiden määrästä 1 065 henkilön osalta ... [vuosi tämän neuvoston täytäntöönpanopäätöksen hyväksymispäivästä] asti. 
            
            
               2 artikla
            
            
               Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Neuvoston päätös (EU) 2015/1523, annettu 14 päivänä syyskuuta 2015, Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta, EUVL L 239, 15.9.2015, s. 146.
               
               
                  
                     (2)
                  Neuvoston päätös (EU) 2015/1601, annettu 22 päivänä syyskuuta 2015, Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta, EUVL L 248, 24.9.2015, s. 80.
               
               
                  
                     (3)
                  EUVL L 248, 24.9.2015, s. 80.
               
               
                  
                     (4)
                  Neuvoston päätös (EU) 2015/1523, annettu 14 päivänä syyskuuta 2015, Italian ja Kreikan hyväksi toteutettavien kansainvälistä suojelua koskevien väliaikaisten toimenpiteiden käyttöön ottamisesta, EUVL L 239, 15.9.2015, s. 146.